CELEX: 52016PC0022
Language: sl
Date: 2016-01-26
Title: Predlog SKLEP SVETA o stališču, ki se sprejme v imenu EU v okviru Generalnega sveta STO glede zahtevka Jordanije za odstopanje od pravil STO, ki se nanašajo na prehodno obdobje za odpravo programa izvoznih subvencij

EVROPSKA KOMISIJA
            Bruselj, 26.1.2016
            COM(2016) 22 final
            2016/0015(NLE)
            Predlog
            SKLEP SVETA
            o stališču, ki se sprejme v imenu EU v okviru Generalnega sveta STO glede zahtevka Jordanije za odstopanje od pravil STO, ki se nanašajo na prehodno obdobje za odpravo programa izvoznih subvencij
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Cilj tega predloga je oblikovati stališče, ki ga bo Evropska unija zastopala v okviru Generalnega sveta Svetovne trgovinske organizacije (STO), glede zahtevka Jordanije za odstopanje od pravil STO za podaljšanje prehodnega obdobja za odpravo programa izvoznih subvencij v Jordaniji v skladu s členom 27.2(b) Sporazuma STO o subvencijah in izravnalnih ukrepih (Agreement on Subsidies and Countervailing Measures - Sporazum SCM) do 31. decembra 2018. Generalni svet je že julija 2007 podaljšal obdobje za postopno odpravo tega ukrepa do 31. decembra 2015. Jordanija je vložila svoj zahtevek za odstopanje na podlagi člena IX.3 Sporazuma STO. 
            
            
               Ta zahtevek za odstopanje bi bil tretje podaljšanje prehodnega obdobja za postopno odpravo subvencijske sheme. Prvo podaljšanje je bilo odobreno leta 2001, s čimer se je obdobje za postopno odpravo podaljšalo do konca leta 2007. Obdobje se je drugič podaljšalo julija 2007, ko je bilo skupaj z drugimi državami Jordaniji odobreno podaljšanje obdobja za odpravo izvoznih subvencijskih shem do 31. decembra 2015. Medtem ko je bilo v navedenem sklepu sicer navedeno, da dodatno podaljšanje ni možno, pa v tistem času ni bilo mogoče predvideti sedanjih razmer v regiji.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga je treba zavzeti v imenu Evropske unije. Odobritev odstopanja, ki Jordaniji omogoča podaljšanje prehodnega obdobja za odpravo programa izvoznih subvencij v Jordaniji do 31. decembra 2018, spada na področje uporabe te določbe, ker sklep sprejme organ, ustanovljen z mednarodnim sporazumom (Generalni svet ali Ministrska konferenca STO), ki vpliva na pravice in obveznosti Evropske unije.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA 
            
            
               Ni relevantno.
            
            
               4.PRORAČUNSKE POSLEDICE
            
            
               Ni relevantno.
            
            
               5.DRUGI ELEMENTI
            
            
               Komisija bo pooblaščena za zavzetje stališča v imenu EU v podporo zahtevku Jordanije za odstopanje od pravil STO za podaljšanje prehodnega obdobja za odpravo programa izvoznih subvencij v Jordaniji do 31. decembra 2018, in sicer v obsegu, ki Jordaniji omogoča zagotavljanje delne ali popolne oprostitve davka na dohodek od dobička, ustvarjenega z nekaterimi vrstami izvoza od 1. januarja 2016 do 31. decembra 2018. To podaljšanje bo Jordaniji zagotovilo dovolj časa za oblikovanje in izvajanje popolnoma novih subvencijskih programov v korist malih in srednje velikih podjetij, ki bodo skladni s pravili STO.
            
            
               Jordanija bo do 31. decembra 2018 še naprej zagotavljala koristi v okviru programa obstoječih upravičenih MSP, medtem ko bo poskušala obravnavati gospodarske, finančne in politične težave ter izzive, ki izhajajo iz nestabilnosti v regiji, pritoka beguncev, trajnih vplivov svetovne finančne krize in krize v euroobmočju. Jordanija meni tudi, da bi podaljšanje podprlo njeno industrijo v luči znatnih nestabilnosti v regiji, ki negativno vplivajo na njen dostop do tradicionalnih trgov v sosednjih državah ter tranzitnih poti na mednarodne trge. Jordanija je v svojem zahtevku navedla tudi, da bodo vladni reformni ukrepi in infrastrukturni projekti, vključno z razvojem alternativnih dobav plina, začeli pozitivno učinkovati na konkurenčni položaj jordanskega zasebnega sektorja šele od leta 2018 naprej. 
            
            
               Po mnenju Jordanije podaljšanje prehodnega obdobja za postopno odpravo subvencijske sheme do 31. decembra 2018 ne bi smelo vplivati na interese drugih članic, ki niso upravičene do takšne obravnave. Jordanija je prav tako navedla, da ne predvideva nadaljnjih zahtevkov za podaljšanje po navedenem datumu.
            
            
               EU se zaveda gospodarskih težav, ki jih povzroča izredno in edinstveno regionalno politično ozračje, s katerimi se Jordanija še naprej sooča, vključno z velikim pritokom beguncev iz sosednjih držav in s tem povezano finančno obremenitvijo, motnjami v trgovini z regionalnimi partnerji, kot sta Irak in Sirija, in dodatnimi stroški, ki izhajajo iz motenj tradicionalne oskrbe z energijo iz Egipta in tranzitnih poti v cestnem prometu iz Sirije v Turčijo. 
            
            
               Za EU je malo verjetno, da bi nadaljevanje programa izvoznih subvencij imelo kakršne koli pomembne gospodarske posledice. Delež Jordanije v svetovni trgovini je zelo majhen (0,04 % v letu 2013). Dvostranska trgovinska bilanca med EU in Jordanijo je močno v korist EU, saj blagovni izvoz EU v Jordanijo predstavlja 92 % skupne dvostranske trgovine z blagom v višini 4,0 milijard EUR v letu 2014. Hkrati jordanski izdelki niso pomembna konkurenca izvozu EU na trgih tretjih držav.
            
            
               Ob upoštevanju teh ugotovitev se EU v Generalnem svetu STO lahko pridruži razvijajočemu se soglasju v prid zahtevku za odstopanje. 
            
            
               2016/0015 (NLE)
            
            
               Predlog
            
         
         
            
               SKLEP SVETA
            
            
               o stališču, ki se sprejme v imenu EU v okviru Generalnega sveta STO glede zahtevka Jordanije za odstopanje od pravil STO, ki se nanašajo na prehodno obdobje za odpravo programa izvoznih subvencij
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije, 
            
            
               ob upoštevanju naslednjega:
            
            
               (1)V odstavkih 3 in 4 člena IX Marakeškega sporazuma o ustanovitvi Svetovne trgovinske organizacije („Sporazum STO“) so določeni postopki za odobritev odstopanja od obveznosti glede večstranskih trgovinskih sporazumov v Prilogi 1A ali 1B ali 1C k Sporazumu STO in njihovim prilogam. 
            
            
               (2)V skladu s postopki za nadaljnje podaljšanje prehodnega obdobja iz člena 27.4 Sporazuma SCM za nekatere države v razvoju iz člena 27.2(b) Sporazuma SCM je bilo Jordaniji 27. julija 2007 odobreno podaljšanje za odpravo programa izvoznih subvencij v obliki delne ali popolne oprostitve davka na dohodek od dobička, ustvarjenega z nekaterimi vrstami izvoza, do 31. decembra 2013, pri čemer se obdobje postopne odprave konča 31. decembra 2015.
            
            
               (3)Jordanija je v skladu z odstavkom 3 člena IX Sporazuma STO vložila zahtevek za odstopanje od obveznosti postopne odprave iz člena 27.4 Sporazuma SCM do 31. decembra 2018. 
            
            
               (4)Odobritev tega odstopanja ne bi negativno vplivala na gospodarstvo ali trgovinske interese Evropske unije, hkrati pa bi podprla Jordanijo pri njenih prizadevanjih za obravnavanje gospodarskih izzivov, s katerimi se sooča zaradi težkih in nestabilnih političnih razmer v regiji. 
            
            
               (5)Zato je primerno sprejeti stališče, ki ga bo Unija zastopala na Generalnem svetu STO v podporo zahtevku Jordanije za odstopanje –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se sprejme v imenu Unije v okviru Generalnega sveta Svetovne trgovinske organizacije je podpora zahtevku Jordanije za odstopanje, ki se nanaša na podaljšanje prehodnega obdobja za odpravo programa izvoznih subvencij do 31. decembra 2018 v skladu s pogoji iz zahtevka za odstopanje. 
            
            
               To stališče izrazi Komisija. 
            
            
               Člen 2
            
            
               Ta sklep začne veljati z dnem sprejetja. 
            
            
               V Bruslju,
            
            
               
                     Za Svet
               
               
                     Predsednik